Душан Глигоријевић
Душан Саша Глигоријевић (Брестовац, код Бора, 3. новембар 1920 — Зајечар, 22. септембар 2008) био је учесник Народноослободилачке борбе, економиста, друштвено-политички радник СР Србије и СФР Југославије.

Биографија 
Рођен је 3. новембра 1920. године у Брестовцу, код Бора. Дипломирао је на Економском факултету у Београду.

Члан Савеза комунистичке омладине Југославије (СКОЈ) постао је 1939. године, а Комунистичке партије Југославије (КПЈ) 1941. године. Од јула исте године учествовао је у Народноослободилачкој борби, у којој је био политички комесар чете, батаљона и бригаде; а након ослобођења обављао је различите функције у Влади Народне Републике Србије.
 
Био је директор Борског и Костолачког рудника, председник општине Бор и Народног одбора среза Зајечар, потпредседник Републичке привредне коморе, секретар за индустрију и трговину Извршног већа Србије, као и потпредседник Извршног већа СР Србије од 1967. до 1969. године.

У међувремену се налазио на месту секретара Градског комитета Савеза комуниста Београда, а од 1984. године био је председник Одбора за економске односе са иностранством у Већу република и покрајина. Биран је за члана Централног комитета Савеза комуниста Србије од 1974. и Централног комитета Савеза комуниста Југославије, 1978. и 1982. године. Био је члан Председништва Централног комитета Савеза комуниста Србије и делегат у Скупштини Социјалистичке Федеративне Републике Југославије.

Умро је 22. септембра 2008. у Зајечару.

Носилац је Партизанске споменице 1941. и других југословенских одликовања, међу којима је и Орден југословенске заставе са лентом.

Референце

Литература 
 Југословенски савременици: ко је ко у Југославији; „Хронометар“; Београд; 1970.
 Енциклопедија Југославије; Југословенски и лексикографски завод „Мирослав Крлежа“; Загреб; 1986.
 Како смо смењени: Говоре бивши директори великих колектива у Србији; „Привредни преглед“; Београд; 1989.

Рођени 1920.
Умрли 2008.
Борани
Комунисти Србије
Југословенски партизани
Политички комесари НОВЈ
Српски економисти
Друштвено-политички радници СР Србије
Друштвено-политички радници СФРЈ
Чланови ЦК КП/СК Србије
Чланови ЦК КПЈ/СКЈ
Посланици Скупштине СФРЈ
Носиоци Партизанске споменице 1941.